O‘zbekiston Prezidentining Qozogʻiston Prezidenti bilan telefon orqali muloqoti toʻgʻrisida

23.04.2019
O‘zbekiston Respublikasi Prezidenti Shavkat Mirziyoyev 23-aprel kuni Qozogʻiston Respublikasi Prezidenti Qasim-Jomart Toqayev bilan telefon orqali muloqot qildi.
Prezidentimiz Qozogʻiston rahbarini joriy yil 9-iyun kuni oʻtkazilishi rejalashtirilgan navbatdan tashqari Qozogʻiston Respublikasi Prezidenti sayloviga nomzod etib ilgari surilgani bilan qutladi hamda ushbu muhim siyosiy tadbirning oʻtkazilishida muvaffaqiyat tiladi.
Davlat rahbarlari Qozogʻiston Prezidenti Qasim-Jomart Toqayevning joriy yil 14-15-aprel kunlari O‘zbekistonga amalga oshirgan ilk davlat tashrifi natijalarini yuksak baholadilar.
Erishilgan kelishuvlarni hamda sanoat, transport-kommunikatsiya va boshqa sohalarda aniq loyihalarni izchil amalga oshirish, shuningdek, ta’lim, sogʻliqni saqlash, madaniyat va turizm yoʻnalishlarida faol hamkorlikni davom ettirish muhim ekani alohida qayd etildi.
O‘zbekistonda Qozogʻiston yilining ishbilarmonlikka oid tadbirlar va madaniy-gumanitar almashinuvlarga boy dasturi qardosh xalqlarimizning yanada yaqin boʻlishiga xizmat qilishi ta’kidlandi.
Qozogʻiston Prezidenti tabrik va samimiy tilaklar uchun davlatimiz rahbariga minnatdorlik bildirdi.
Muloqot soʻngida O‘zbekiston va Qozogʻiston Prezidentlari koʻp qirrali va oʻzaro manfaatli hamkorlikni strategik sheriklik, koʻp asrlik doʻstlik va yaxshi qoʻshnichilik rishtalariga tayangan holda mamlakatlarimiz va xalqlarimiz manfaatlari yoʻlida yanada mustahkamlashga qat’iy intilishlarini ta’kidladilar.